**Liiklusseaduse täiendamise eelnõu seletuskiri**

**1. Eelnõu eesmärk**

Eelnõu eesmärgiks on täiendada liiklusseaduse 19014 lõiget 1 kahe uue punktiga, millega antakse kohalikele omavalitsustele õigus kehtestada:

* maksimaalse arvu sõidukeid, mida ettevõte võib tema territooriumil kasutusse anda (punkt 5);
* vanusepiirangu, millest nooremale isikule ei ole lubatud ettevõtte poolt sõidukit kasutusse anda (punkt 6).

Eelnõuga laiendatakse kohalike omavalitsuste võimalusi reguleerida linnaruumis kergliikurite, pisimopeedide ja jalgrataste jagamist ja kasutamist turvalisemal ja kontrollitumal viisil. See aitab kaasa paremale liiklusohutusele ja avaliku ruumi mõistlikule ja turvalisele kasutusele.

**2. Eelnõu sisu ja võrdlev analüüs**

Liiklusseaduse § 19014 lõiget 1 täiendatakse punktidega 5 ja 6

**Punktiga 5** antakse KOVile õigus kehtestada maksimaalne sõidukite arv.

Kehtiva seaduse järgi ei ole võimalik seada omavalitsusel vastavat kasutusse antavate sõidukite arvule piirangut, mistõttu võib tänavapilti lisanduda kontrollimatul hulgal sõidukeid, mis raskendavad liikumist eriti liikumispuudega inimestele ja lapsevankritega peredele ning võivad olla ohuks nii kõnniteedel kui ka mujal linnaruumis. Ettepanek annaks omavalitsusele vahendid tagada tasakaal teenuse kättesaadavuse, ettevõtlusvabaduse, turvalisuse ja hea avaliku ruumi kasutuse vahel.

**Punktiga 6** antakse KOVile õigus kehtestada vanusepiirang, millest nooremale isikule ei ole lubatud ettevõtte poolt sõidukit kasutusse anda.

Kuigi liiklusseadus reguleerib miinimumnõudeid teatud sõidukite juhtimiseks, ei pruugi see alati tagada piisavat liiklusohutust tiheda liiklusega linnakeskkondades. Kohalikul omavalitsusel võiks ettepaneku järgi olla õigus määrata konkreetsele renditeenusele kõrgem vanusepiir – näiteks 16 või 18 aastat – vastavalt piirkondlikele eripäradele.

Vanusepiirang ei kehtiks isikliku sõiduki juhtimisele, vaid ainult ettevõtete pakutava rendi- või üüriteenuse kasutamisele ning seda saaks rakendada ettevõtte enda rakenduse või kasutajaliidese kaudu. Selline täiendav võimalus tugevdab liiklusohutust, eriti piirkondades, kus noorte liiklejate osakaal on suur või kus on sagenenud õnnetused. Samuti vastab see ootusele takistada sõiduki kasutamist neil, kes seda teha ei tohiks.

**3. Eelnõu terminoloogia**

Eelnõus ei kasutata uusi termineid.

**4. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega.

**5. Seaduse mõjud**

Eelnõu elluviimisel suureneb kohalike omavalitsuste võimekus ennetada liiklusõnnetusi ja konflikte erinevate liiklejate vahel, paranevad võimalused kujundada turvalist ja ligipääsetavat linnaruumi, selginevad ootused ja vastutus ettevõtete jaoks, kes tegutsevad avalikus ruumis, väheneb vajadus riigi sekkumiseks mikroregulatsioonide kaudu – otsustamine liigub sinna, kus olukorda kõige paremini tuntakse.

Eelnõu eesmärk ei ole kehtestada universaalseid ja maksimaalseid piiranguid, vaid anda kohalikele omavalitsustele võimalus oma kogukonna vajaduste ja olude põhjal otsustamiseks.

**6. Seaduse rakendamisega seotud eeldatavad kulud**

Muudatus ei too omavalitsustele kaasa täiendavaid kulusid.

**7. Rakendusaktid**

Eelnõuga seonduvalt ei ole vaja muuta ega kehtestada uusi rakendusakte.

**8. Seaduse jõustumine**

Seadus jõustub üldises korras.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatavad Sotsiaaldemokraatliku Erakonna fraktsioon, Andre Hanimägi, Jaak Aab, Tanel Kiik, Ester Karuse 07.04.2025. a.

Lauri Läänemets

Sotsiaaldemokraatliku Erakonna fraktsiooni esimees

Andre Hanimägi

Riigikogu liige

Jaak Aab

Riigikogu liige

Tanel Kiik

Riigikogu liige

Ester Karuse

Riigikogu liige